OB moet president se seun ondersoek oor tender(Foto: Bongani Mbatha/ANA) Die burgerregtegroep AfriForum het die Openbare Beskermer (OB), adv. Busisiwe Mkhwebane, gevra om ondersoek in te stel na die R6 miljoen wat die maatskappy sonder winsoogmerk Supplier Development Initiatives (SDI) ontvang het. Pres. Cyril Ramaphosa se seun, Andile, is ŉ medestigter van dié maatskappy wat onder meer Gautengse minibustaxi’s help omskep het om aan Covid-19-regulasies te voldoen. Die veranderinge wat aan die taxi’s aangebring word, moet die verspreiding van die virus onder pendelaars help verminder. Ventilators word onder meer in taxivensters geïnstalleer en ŉ plastiekafskorting hou taxibestuurders eenkant van passasiers. “Weens onlangse openbarings van staatskorrupsie en -buitery van Covid-19-verligtingsfondse is dit in openbare belang om vas te stel of Andile Ramaphosa staatsondersteuning vir die projek ontvang het en of dit op korrupsie neerkom,” het Monique Taute, hoof van AfriForum se teenkorrupsie-eenheid, gesê. “AfriForum het die OB daarom namens sy lede en in openbare belang versoek om die saak te ondersoek. Indien die feit dat hy die seun van die president is enige rol gespeel het in die toekenning van staatsfondse, kan dit op korrupsie neerkom en moet dit daarom ondersoek word,” het Taute gesê. Daar is in hierdie stadium egter geen bevestiging dat staatsgeld wél vir die projek aangewend is nie. AfriForum sê Suid-Afrika is reeds in ŉ volgehoue stryd teen korrupsie gewikkel en dat dit veral nou tydens die Covid-19-pandemie ŉ nasionale krisis geword het. “ŉ Vinnige reaksie is dus noodsaaklik. Die ANC se gestelde verbintenis tot die uitroei van korrupsie blyk egter niks minder as lippediens te wees nie.” Die president se kantoor is vroeër reeds in omstredenheid gedompel nadat ŉ ondersoek na twee tenders van die Gautengse departement van gesondheid van stapel gestuur is. Die tenders, wat later gekanselleer is, was vir die verskaffing van persoonlike beskermingstoerusting (PPE) aan Royal Bhaka Projects. Khusela Diko, die president se woordvoerder, se man is ŉ direkteur van dié maatskappy. Diko is ook ŉ lid van die Gautengse provinsiale uitvoerende komitee en is Dinsdag op spesiale verlof geplaas. Sunday Independent het verlede week onthul dat Madzikane Diko se maatskappy ŉ PPE-tender ter waarde van R2,2 miljard ontvang het. Dit was deel van ŉ tender wat aan 75 maatskappye toegeken is. Royal Bhaka Projects het kontrakte ter waarde van R47 miljoen en R78 miljoen ontvang. Die pryse vir die toerusting wat Diko se maatskappy verskaf het, is glo onreëlmatig verhoog.